डेरी आले दा बिल...टेबल फैन...राशन आले दे पैसे...सुशमा लेई सूट...बिट्टू लेई खडालां ओदे दमागै च फिरा दियां न। उन्नै सेई कीता जे ओदा साह छात्ती च घटोई गेआ ऐ ते उसी अपनी कालजा धड़कने दी बाज सनोचा दी ऐ। ओ घाबरियै अपनी खट्टै परा उट्ठी बैठा। ते फी उसी कमल दी गल्ल चेता आई। "के माड़ ऐ।" उन्नै अपने आप गी आक्खेया। "नईं, नईं। रिश्वत लैना पाप ऐ ते भगवान नेह आदमियें गी सजा दिन्दा ऐ। पर कुस दिक्खेया भगवान ते कुस दिक्खी सजा ? जेकर सजा सचमुच गै थोन्दी ऐ ते लोक रिश्वतां कैसी लैन्दे न। ते नां गै कदें नेह लोकें गी दुखी दिक्खेया। उल्टा शरीफ-ईमानदार आदमी गै रगडोंदा ऐ। शायद भगवान गी आदमियें गी पनछानने च टपला लगदा ऐ जां फी ओदा ‘शेयर’ बी होना नेह पैसे च।"